**Mesto Vrútky**

**Predkladacia správa**

Určené:

***na zasadnutie Mestského zastupiteľstva vo Vrútkach dňa 14.2.2017***

Názov materiálu:

**Informácia o projekte: „Zvýšenie kapacity Materskej školy francúzskych partizánov“**

**Dôvodová správa**

**Názov projektu:** Zvýšenie kapacity Materskej školy francúzskych partizánov 2979/19, Vrútky

**Operačný program:** Integrovaný regionálny operačný program

**Prioritná os:** 2 – Ľahší prístup k efektívnym a kvalitnejším verejným službám

**Investičná priorita:** 2.2 – Investovanie do vzdelania, školení a odbornej prípravy, zručností a celoživotného vzdelávania prostredníctvom vývoja vzdelávacej

a výcvikovej infraštruktúry

**Špecifický cieľ:** 2.2.1 - Zvýšenie hrubej zaškolenosti detí materských škôl

**Fond:** Európsky fond regionálneho rozvoja (EFRR)

**Kód výzvy:** IROP-PO2-SC221-2016-10

**Žiadateľ:** Mesto Vrútky

**Realizácia projektu:** 06/2018 – 09/2018

**Aktivity projektu:** Nadstavba a stavebné úpravy Materskej školy

Mesto Vrútky podalo dňa 19. januára 2017 **Projektový zámer (súčasťou bola štúdia a projektové energetické hodnotenie MŠ)** na VÚC Žilina, odbor SO pre IROP s názvom Zvýšenie kapacity Materskej školy francúzskych partizánov 2979/19, Vrútky.

**V súčasnej dobe je obsadenosť** materskej školy na úrovni **67 detí**. Plánovanou nadstavbou, stavebnými úpravami a celkovou rekonštrukciou objektu by sa vytvorilo **24 nových miest**. Vo výzve je zadefinovaná ako **maximálna výška oprávnených výdavkov/dieťa** pri existujúcej kapacite **2500 €/dieťa** a pri novovytvorenom mieste **6700 €/dieťa**.

**Architektonické a výtvarné riešenie** nadstavby je podmienené filozofiou rešpektovania daností okolitej zástavby a do maximálnej miery zachováva tvaroslovie pôvodného objektu. Nadstavba 1. NP hmotovo korešponduje s nižším podlažím. Navrhované výplne otvorov zachovávajú rozmerový raster pôvodného presklenia, ako aj rytmus jeho členenia.

Aktuálna kapacita MŠ je navrhnutá pre tri oddelenia s technickým a hospodárskym zázemím. Predmetom riešenia rozšírenie kapacity MŠ je vytvorenie nového oddelenia, tvoriaceho samostatný prevádzkový celok, umiestnený na 2. NP, prístupný z centrálnej komunikácie objektu.

1. PP - ostáva bez zmien

1. NP - si vyžaduje čiastočné stavebné úpravy. V objekte bude zabezpečený bezbariérový vstup, upraví sa hygiena zamestnancov na hygienu pre imobilných. Vytvorí sa nový hospodársky vstup pre kuchyňu. Pôvodný hospodársky vstup bude slúžiť pre 3 a 4 oddelenie na 2. NP. Vstup pre 1 a 2 oddelenie sa nemení. Ostatné priestory 1. NP (kuchyňa, zázemie zamestnancov, hygiena, izolačka a herne detí) ostanú zachované.

2. NP - organizácia 3 oddelenia ostane zachovaná (presunie sa šatňa 3 oddelenia z 1.NP na 2. NP). Nadstavbou sa zabezpečia priestory pre novo navrhované 4 oddelenie pozostávajúce zo šatne, hygieny, herne, výdajne jedál a skladu lehátok. Dispozične sa presunie poloha kancelárie (zborovne) zamestnancov.

Navrhovaná nadstavba bude riešená ako obojstranný stenový systém, stužený sústavou ŽB prievlakov a vencov. Obvodové murivo bude z pórobetónových tvárnic YTONG. Strecha bude z priehradových nosníkov. Zateplenie z tepelnoizolačných materiálov EPS hr. 100 - 150 mm. Búracie práce sú podmienené navrhovaným dispozičným riešením, pozostávajú z vybúrania priečok, vybúrania otvoru do obvodovej steny za účelom prepojenia nadstavby s pôvodným objektom, úpravy plochej strechy za účelom nadstavby a kompletnej rekonštrukcie jestvujúcej strešnej konštrukcie.

Vzduchotechnika: Novo navrhované priestory sú priamo odvetrané. Výdajňa jedál bude odvetraná núteným odsávaním pomocou potrubných ventilátorov s vyústením nad strešnú konštrukciu.

Napojenia pôvodného objektu na inžinierske siete (vodovod, kanalizácia, elektrická energia) budú zachované. Prebehne úprava a dobudovanie vnútro-objektových rozvodov. Zásobovanie tepla je zabezpečené z jestvujúcej kotolne, kde prebehne rekonštrukcia technického zariadenia.

**Rozpočet projektu:**

Celkové oprávnené výdavky:  **328 300 EUR** (67 x 2500 € + 24 x 6700 €)

NFP: **311 885 EUR** (95 % z celkových oprávnených výdavkov)

5 % spolufinancovanie: **16 415 EUR**

Neoprávnené výdavky: **údaj bude známy po nacenení profesistami v položkovom rozpočte**

**Termín na predkladanie žiadostí o nenávratný finančný príspevok:** 31. marec 2017

**Návrh na uznesenie:**

**Mestské zastupiteľstvo Vrútky berie na vedomie:**

Informáciu o predložení projektového zámeru a zámeru mestského úradu vypracovať ŽoNFP za účelom realizácie projektu Zvýšenie kapacity Materskej školy Francúzskych partizánov 2979/19, Vrútky realizovaného v rámci výzvy IROP-PO2-SC221-2016-10, ktorého ciele sú v súlade s platným územným plánom mesta a platným programom rozvoja mesta.

Vo Vrútkach, dňa 27.1.2017

# Spracoval: Mgr. Juraj Gorilák, referát športu, cestovného ruchu a projektov

Predkladá: Mgr. Juraj Gorilák, referát športu, cestovného ruchu a projektov

...................................................

 podpis predkladateľa